รมช.คมนาคมลงพื้นที่ผลักดันเขตพัฒนาเศรษฐกิจพิเศษมุกดาหาร
รมช.คมนาคมลงพื้นที่ผลักดันเขตพัฒนาเศรษฐกิจพิเศษมุกดาหาร และการขนส่งสินค้าผ่านสะพานมิตรภาพไทย – ลาว แห่งที่ 2 ( มุกดาหาร-สะหวันนะเขต )




นายพิชิต อัคราทิตย์ รัฐมนตรีช่วยว่าการกระทรวงคมนาคมและคณะ ลงพื้นที่ตรวจราชการโครงข่ายคมนาคมเพื่อสนับสนุนการขนส่งผ่านแดน  โดยนายสรสิทธิ์ ฤทธิ์สรไกร ผู้ว่าราชการจังหวัดมุกดาหาร พร้อมด้วยส่วนราชการ  บรรยายสรุปถึงปัญหาและอุปสรรคในการพัฒนาเขตพัฒนาเศรษฐกิจพิเศษมุกดาหาร และการขนส่งสินค้าผ่านสะพานมิตรภาพ ไทย – ลาว แห่งที่ 2 ที่ห้องประชุมด่านศุลกากรมุกดาหาร สะพานมิตรภาพไทย-ลาว แห่งที่ 2 ตำบลบางทรายใหญ่ อำเภอเมือง  จังหวัดมุกดาหาร  พร้อมกันนี้ส่วนราชการที่มีหน้าที่เกี่ยวข้องได้ร่วมให้ข้อมูล กับทางคณะเพื่อเป็นข้อมูลในการเป็นแนวทางการพัฒนาเขตพัฒนาเศรษฐกิจพิเศษมุกดาหารต่อไป

         ทั้งนี้ นายพิชิต อัคราทิตย์ รัฐมนตรีช่วยว่าการกระทรวงคมนาคม  ได้กล่าวว่า นายกรัฐมนตรีมีคำสั่งลงมาให้คณะรัฐมนตรีลงพื้นที่ เพื่อที่จะได้รับฟังปัญหาและข้อเสนอแนะต่างๆ จากพื้นที่ นำไปแก้ปัญหาการพัฒนาประเทศต่อไป    ในวันนี้ได้ลงมาพื้นที่จังหวัดมุกดาหารและเขตพัฒนาเศรษฐกิจพิเศษ เนื่องจากนายกรัฐมนตรีได้กำชับว่าเป็นวาระแห่งชาติ ที่ต้องการที่จะลดความเลื่อมล้ำของรายได้ของประชาชน โดยดูเรื่องเขตพัฒนาเศรษฐกิจพิเศษ EEC ( Eastern Economic Corridor )  เป็นโครงการนำร่องต่อไป โครงการเขตพัฒนาเศรษฐกิจพิเศษในภาคอีสาน ภาคเหนือ  ภาคกลาง และภาคใต้ ก็จะเป็นเขตเศรษฐกิจที่สืบเนื่องต่อมา โดยพื้นที่จังหวัดมุกดาหาร จังหวัดนครพนม และจังหวัดสกลนคร ซึ่งมีศักยภาพอย่างมาก ในการเชื่อมต่อไปยังประเทศลาว เวียดนาม และจีนตอนใต้ ซึ่งเป็นตลาดใหญ่มาก และการมาดูพื้นที่ในครั้งนี้จะเห็นว่าเขตเศรษฐกิจพิเศษมุกดาหาร ก็ได้ทำโครงสร้างพื้นฐานไปบ้างพอสมควร และมีศักยภาพอย่างมาก ที่จะดึงดูดนักลงทุนจากต่างประเทศและในประเทศ เข้ามาลงทุนในเขตเศรษฐกิจพิเศษที่มุกดาหาร ก็จะทำให้ประชาชนมีงานทำ และทำให้พื้นที่มีการพัฒนาขึ้นอย่างมากในเรื่องการค้าการลงทุน 


         รัฐมนตรีช่วยว่าการกระทรวงคมนาคม กล่าวต่อไปอีกว่า อย่างไรก็ตาม ได้รับทราบปัญหาเรื่องถนนและการเร่งรัดรถไฟรางคู่ ที่จะมาถึงมุกดาหาร นครพนม และข้อเสนอเกี่ยวกับการก่อสร้างสนามบิน ก็จะได้พิจารณาในระยะต่อไป 


สำนักงานประชาสัมพันธ์จังหวัดมุกดาหาร
  ข่าว/ภาพ